**ג'ונתן ג'יימס "ג'ון" שייר** (באנגלית: **Jonathan James "Jon" Scheyer**; נולד ב-24 באוגוסט 1987 בנורת'ברוק שבאילינוי) המכונה גם "**ג'ורדן היהודי**" הוא כדורסלן עבר אמריקאי ישראלי יהודי אשר שיחק בעמדת הקלע בקבוצת מכבי תל אביב, בגראן קנריה מליגת העל הספרדית ובאוניברסיטת דיוק. משמש כעוזר מאמן בקבוצת הכדורסל באוניברסיטת דיוק.

הוא הוביל את קבוצתו בתיכון לאליפות אילינוי ונבחר לאול-אמריקן, ושיחק באוניברסיטת דיוק בין השנים 2006–2010. בעונת 2009/2010 הוא הוביל את דיוק לאליפות ה-NCAA. ניסה להיבחר בדראפט ה-NBA‏ 2010 אך נכשל, ושיחק בקבוצה ריו גראנדה ואלי וייפרס מליגת הפיתוח של ה-NBA. לאחר מכן חתם במכבי תל אביב לאחר מספר פעמים בהם המשא ומתן לא צלח. שייר נכנס להיכל התהילה האמריקאי של הספורט היהודי כבר בהיותו באוניברסיטה.

ביוגרפיה
--------

שייר נולד בנורת'ברוק שבאילינוי, והוא הצעיר מבין שלושת ילדיהם של לורי ושל ג'ים שייר. אביו ממוצא יהודי והוא נשיא החברה תעשיות MCS. שייר הוא יהודי, והוא גדל תוך שמירה על מסורת בביתו. הוא החל לשחק כדורסל כבר בגיל 3, והשתתף בטורניר איחוד האתלטים החובבים בכדורסל בגיל 9. בשנות העשרה שלו הוא שיחק בליגת האחווה של האפרו-אמריקאים (FAAM) באוונסטון, אילינוי. כשהיה בכיתה ח' קיבל הצעות למלגת ספורט באוניברסיטה, כולל הצעה מאוניברסיטת מרקט.

קריירה
------

### תיכון

שייר למד בבית הספר התיכון גלנברוק נורת'. בתיכון החל להתגבש הכינוי של שייר, "ג'ורדן היהודי". קבוצתו בתיכון היא הראשונה והיחידה בכל רחבי ארצות הברית שזכתה באליפות אזורית שכל החמישייה שלה מורכבת משחקנים יהודים. בשנתו הראשונה בתיכון הוביל את קבוצתו בנקודות ובאסיסטים. בשנתו השנייה נבחר לחמישיית האול-סטייט (החמישייה הטובה במדינה) של אילינוי.

בשנתו השלישית בתיכון השיג ממוצעים של 26 נקודות, 5 ריבאונדים ו-5 אסיסטים למשחק. שייר זכה לפרסום כשקלע 21 נקודות ב-75 השניות האחרונות של המשחק נגד תיכון פרוויסו ווסט. בשנתו הרביעית והאחרונה בתיכון השיג ממוצעים של 32 נקודות, 6 ריבאונדים, 5 אסיסטים ו-3 חטיפות למשחק.

שייר מדורג במקום הרביעי בקליעת נקודות בהיסטוריית התיכונים באילינוי, עם 3,034. הוא השחקן היחיד במדינתו שמדורג בעשרת הקולעים, מוסרים, ריבאונדרים והחוטפים הטובים ביותר. ב-2006 נבחר לתואר מר אילינוי בכדורסל, תואר בו זכו לפניו שחקני NBA כמו קווין גארנט, אדי קרי, שון ליווינגסטון ושאנון בראון. שנה לאחר מכן זכה בתואר דריק רוז, ה-MVP של ה-NBA ב-2011. הוא נבחר לנבחרת המאה של אילינוי, "מאה אגדות כדורסל מאילינוי (1908–2007).

### אוניברסיטת דיוק

מאמנו של שייר בדיוק, מייק ששבסקי
לשיער היו הצעות מאריזונה, דיוק, ויסקונסין ואילינוי. הוא בחר בדיוק מפני שחשב שהיא תגיע הכי רחוק בטורניר המכללות.

בעונת 2006/2007 פתח שייר בחמישייה בכל 33 המשחקים בהם השתתף במדי דיוק. ב-27 בפברואר 2007 קלע שיא עונה בנקודות, 26, במשחק נגד אוניברסיטת קרוליינה הצפונית. בסיום העונה הוא נבחר לחמישיית שחקני השנה הראשונה של אזור ה-ACC, ונבחר לתואר "רוקי השבוע ב-ACC" שלוש פעמים. הוא שני בקבוצתו בחטיפות, והשיג 12.2 נקודות בממוצע למשחק, כשהוא מדורג שלישי בקבוצתו בקטגוריה זו. בנוסף, הוא השווה שיא של 115 זריקות עונשין שנקלעו על ידי שחקן דיוק בשנתו הראשונה, ושלישי ברצף זריקות עונשין שנקלעו במשך עונה על ידי כל שחקן בהיסטוריה של דיוק, כשקלע 40 ברציפות. בשל חוסר בעמדת הרכז, שיחק שיחק בעמדה זו לעיתים במשך העונה.

בעונתו השנייה פתח בחמישייה פעם אחת בלבד, אך שיחק בכל 34 המשחקים של קבוצתו. ב-20 בדצמבר 2007 השיג שיא קריירה של 12 ריבאונדים במשחק מול פיטסבורג. ב-20 בפברואר 2008 קלע 27 נקודות במשחק נגד מיאמי כשעלה מהספסל. כשעשה זאת, הוא השווה את שיא הנקודות לשחקן שעלה מהספסל בהיסטוריה של דיוק.

אחוז העונשין שלו באותה עונה (889%) היה השני בטיבו באזור ה-ACC באותה עונה, שנים עשר בכל רחבי ארצות הברית וחמישי בהיסטוריה של דיוק. הוא היה השלישי בקבוצתו בממוצע הדקות שלו למשחק עם 28.3 למרות שעלה מהספסל. בנוסף היה רביעי בקבוצתו בנקודות בממוצע למשחק כשקלע 11.7 נקודות, שוב, למרות שעלה מהספסל. בעקבות זאת הוא הפך לשחקן השישי של הקבוצה, ולאחד משחקנים השישיים הטובים בכל רחבי המדינה.

שייר הוכרז כאחד משלושת הקפטנים של דיוק בעונת 2008/2009. ב-22 בפברואר 2009 הוא קלע שיא קריירה של 30 נקודות במשחק נגד וייק פורסט. ב-19 בפברואר באותה שנה הועבר שייר מעמדתו הרגילה (קלע) לעמדת הרכז לאחר 91 משחקים רצופים בהם פתח בעמדתו הקודמת. בעמדתו החדשה הוא שיחק 9 משחקים והציג יכולת טובה. במשחקים אלו הוא קלע 19.5 נקודות עם איבוד כדור אחד בלבד בממוצע למשחק. מאמן הקבוצה של פלורידה סטייט אמר שלשייר הייתה השפעה "מרגיעה" על ההתקפה של דיוק.

בסיום עונה זו דורג שייר במקום השביעי באחוזי העונשין שלו (84.1%) מבין כל שחקני אזור ה-ACC. שייר הוביל את קבוצתו בדקות בממוצע, זריקות עונשין, אחוזים מקו השלוש, אחוזים מקו העונשין, סלי שלוש, אסיסטים ואסיסטים בממוצע למשחק. הוא הוכרז כ-MVP של טורניר ה-ACC לאחר שקלע 29 נקודות במשחק הגמר. מאמנו מייק ששבסקי אמר עליו בסיום העונה: "הוא מתחרה נהדר. הוא מסתדר עם הכדור בצורה טובה... אני חושב שככל שהכדור יהיה יותר בידיים של ג'ון, יהיה יותר טוב".

בעונת 2009/2010 המשיך שייר לכהן כקפטן הקבוצה, הפעם ביחד עם לאנס תומאס. ב-2 בדצמבר 2009 הוא הפך לשחקן הראשון בהיסטוריה של דיוק שהשיג 1,400 נקודות, 400 ריבאונדים, 250 אסיסטים, 200 שלשות ו-150 חטיפות. ב-16 בדצמבר, ארבעה ימים מאוחר יותר, הוא קלע שיא קריירה של 36 נקודות במשחק נגד גארדנר - ווב. במשחק זה קלע שייר 11 זריקות מתוך ה-13 שזרק, קלע שיא קריירה של 7 שלשות, הוריד 8 ריבאונדים ומסר 9 אסיסטים. פרשן הכדורסל של ערוץ ESPN, ג'יי בילאס, בחר את שייר לחמישיית אמצע העונה של האול-אמריקן באומרו: "לשייר אחד מיחסי האסיסטים-איבודים הטובים ביותר ב-NCAA. אין אף שחקן במדינה הזו שהיה יעיל יותר עם הכדור מאשר שייר... תמיד מוסר בצורה טובה ויש לו יכולת קבלת החלטות טובה... יש כמה גארדים שחווים את עונותם הטובה ביותר... אבל אתה לא יכול להשוות את אף אחד מהם לעונתו של שייר".

שייר על עטיפת המגזין "ספורטס אילוסטרייטד", לאחר שדיוק זכתה באליפות המכללות
פרשן נוסף של ESPN, דאג גוטליב, אמר שלשייר יש סיכוי להיות שחקן השנה של האומה האמריקאית. ב-15 בפברואר 2010 זכה שייר בפעם השלישית בתואר שחקן השבוע באזור ה-ACC, והפך לראשון בעונת 2009/2010 שעושה זאת. הפרשן ג'יי ויליאמס אמר במרץ ששייר יוכל לזכות בתואר שחקן ה-NCAA של העונה, או לפחות במקום השני אחרי גריוויס ואסקז.

בגמר טורניר ה-NCAA גברה אוניברסיטת דיוק על אוניברסיטת באטלר 59–61 וזכתה באליפות. שייר קלע 5 מתוך 10 הנקודות האחרונות של קבוצתו במשחק. אחרי ששחקן באטלר גורדון הייווארד החטיא זריקה שהייתה יכולה לנצח במשחק, חבר תקשורת אמר לשייר: "בסרטים, זה נכנס פנימה". שייר צחק, והגיב: "אז זה טוב שאנחנו לא בסרטים". לשייר היו 15 נקודות במשחק, והוא הוביל את קבוצתו באסיסטים כשמסר 5 כאלו. הוא הפך לשחקן השני בהיסטוריה שזכה גם באליפות התיכונים באילינוי וגם באליפות ה-NCAA, כשהראשון היה קווין באקנר בתחילת שנות ה-80.[דרוש מקור]

ספורטס אילוסטרייטד הציגו את תמונתו של שייר על כותרת המגזין ב-12 באפריל.

כשכל חברי הקבוצה הגיעו לבית הלבן בסוף מאי תפס הנשיא ברק אובמה את שייר וקרא לו "החבר שלי" (באנגלית: "my homeboy"). כשהוא הציג את עצמו בפני שייר, ואמר שוב "החבר שלי משיקגו", הוא הסביר שהוא עוקב אחרי שייר מאז ימין בתיכון בשיקגו. שייר אמר שזה כנראה הרגע המגניב ביותר בחייו. אובמה המשיך להפתיע בידיעותיו כשאמר ששייר, קייל סינגלר ונולן סמית' שחקני דיוק הם שלישיית הגארדים שקולעים ביחד הכי הרבה נקודות בממוצע ב-NCAA.

שייר הוא השחקן היחידי בהיסטוריה של אוניברסיטת דיוק שקלע 2,000 נקודות, הוריד 500 ריבאונדים, מסר 400 אסיסטים, קלע 250 שלשות וחטף 200 כדורים לפחות בקריירה. במשך הקריירה הוא שיחק 144 משחקים ברציפות, הכי הרבה בהיסטוריה של האוניברסיטה ביחד עם כריס דוהון.

קריירה
------

פרשן ESPN דאג גוטליב סבר בינואר 2010 ששייר "כנראה לא שחקן NBA, אבל יהדותו מאפשרת לו לקבל דרכון ישראלי, והוא יהיה אחד השחקנים הנחשקים **מעולם** על ידי קבוצה כמו מכבי תל אביב". דייוויד ת'ורפ, פרשן ESPN ותיק ומומחה לגבי שחקני שנה ראשונה חלק על דעתו של גוטליב. הוא אמר שרוב קבוצות ה-NBA יוכלו להרוויח משחקן כמו שייר אם ישחק כשחקן שישי. צ'אד פורד, מומחה הדראפט של ESPN דירג את שייר בתוך 60 הנבחרים בדראפט 2010. כששייר נשאל במרץ 2010 אם הוא ייבחר בדראפט 2010, הוא ענה בביטחון שהוא יכול.

בתחילת אפריל רוב פרשני ה-NBA אמרו ששייר יבחר במקום כלשהו בסיבוב השני, אך מאמנו לשעבר לארי באטלר שאימן גם את אנדרה איגודלה, קוונטין ריצ'רדסון ודוויין וייד אמר: "דיברתי עם מקורות מתוך ה-NBA, והוא עלה כמה שלבים בסולם. הוא יכול להיות בחירה מאוחרת בסיבוב הראשון. הוא הראה את הקשיחות שלו ואת הרצון שלו לנצח... הוא תמיד מוסר את המסירה הנכונה, תמיד קולע את הזריקות החשובות, תמיד עושה את המהלכים הגדולים, תמיד מכניס את זריקות העונשין שלו... הילד הוא וינר. הוא תמיד היה וינר".

שייר במדי מכבי תל אביב במשחק ליגה מול ברק נתניה
עיתון השיקגו סאן-טיימס הביע את דעתו ואמר שפיל ג'קסון וגרג פופוביץ', מאמני לוס אנג'לס לייקרס וסן אנטוניו ספרס אולי יעריכו את יכולותיו של שייר לנוע ללא הכדור, למסור, ולמקם את עצמו כדי למצוא זריקות טובות. ביוני הוא עבד במחנות טרום-דראפט בעשר קבוצות שונות כשחלק מהן: הלייקרס, הספרס, שיקגו בולס, מילווקי באקס, ניו ג'רזי נטס, יוטה ג'אז, פורטלנד טרייל בלייזרס, סקרמנטו קינגס ופיניקס סאנס. שייר אמר: "ביליתי יותר זמן בשדות תעופה מאשר בקבוצות, אבל זו הזדמנות כה גדולה".

עיתון ה"דאלאס מורנינג ניוז" דיווח במאי 2010 לפי האתר NBADraft.net שקיים סיכוי ששייר ייבחר בבחירה הראשונה של דאלאס מאבריקס בדראפט, הבחירה ה-50 בדראפט כולו. האתר Bleacher Report צפה ששייר ייבחר בבחירה ה-51 על ידי אוקלהומה סיטי ת'אנדר, והאתר Yahoo שיער שהוא ייבחר שתי בחירות מאוחרות יותר, הבחירה ה-53 על ידי אטלנטה הוקס.

האתר Draft Express הישווה את תשעה-עשר הקלעים הטובים ביותר לפיו הנבחנים בדראפט, כשהם מתבססים על שיטת סטטיסטיקת הנקודות-לכל-החזקת כדור שנוצרו על ידי חברת טכנולוגיית סינרג'י ספורטס. נתגלה ששייר הוא היעיל מבין כל הנבדקים. מאמן דיוק, מייק ששבסקי, אמר ששייר יוכל להיות בחירת סיבוב שני בדראפט, אך הוא אמר: "אבל אני לא בטוח אם זה הדבר הטוב ביותר בשבילו משום שאם אתה בחירת סיבוב שני אתה שייך לקבוצה... אני חושב שיהיה יותר טוב אם הוא ילך לקבוצה שבאמת רוצה אותו מפני שיש קבוצות שרוצות אותו. הוא הולך להיות מקצוען ושחקן טוב".

למרות כל הציפיות והדיבורים לא נבחר שייר בדראפט 2010 כלל. ששבסקי הרחיב על מה שאמר לפני הדראפט: "בסיבוב השני של הדראפט, יותר טוב לא להיבחר. כבר כשהדראפט נגמר, אם אתה מספיק טוב, אתה תוזמן על ידי חמש שש קבוצות, ותהיה לך הזדמנות לבחור עם מי תשחק בליגת הקיץ. אני אהיה קצת מופתע אם שייר לא יהיה ברשימת השחקנים של קבוצה כלשהי בעונה הבאה".

שייר שיחק בקבוצה מיאמי היט בליגת הקיץ בלאס וגאס. הוא קלע זריקת ניצחון במשחק הראשון של קבוצתו. במשחקו השני שהתקיים באמצע יולי הוא קיבל מרפק משחקן גולדן סטייט ווריורס ג'ו אינגלס. בעקבות זאת הוא סבל מפציעה רצינית שיכלה לשנות את חייו בעינו הימנית. הוא נזקק לחמישה תפרים כדי לסגור חתך ליד העפעף, עצב הראייה של עינו נפגע ובנוסף הוא סבל מקרע ברשתית. הרשתית שלו חוברה בניתוח. אחרי שהושבת לכמה זמן חזר שייר למגרשים, ובתחילה שיחק עם רטייה על עינו. לאחר מכן הוא הרכיב משקפיים כדי להגן עליה. בינתיים מאמן מכבי תל אביב דייוויד בלאט ניסה להחתים את שייר בקבוצתו המשחקת ביורוליג.

ב-22 בספטמבר 2010 הסכים שייר להצעה מקבוצת ה-NBA לוס אנג'לס קליפרס והגיע למחנה האימונים שלה. מאמן הקליפרס ויני דל נגרו אמר: "הוא פשוט יודע איך לשחק, וזה כישרון כדורסל. יש לו הרגשה נעימה למשחק, והוא עובד מאוד קשה. אין הרבה מה לתחזק אצלו. הוא לא עושה הרבה טעויות. זה מצב טוב להתבונן בו מקרוב, ולראות מה הוא יכול לעשות פה". כשהגיע למחנה של הקליפרס עברו חודשיים מאז הפציעה בעינו, ולמרות זאת, הוא עדיין לא החלים במאה האחוזים. ב-9 באוקטובר הוא שוחרר מסגל הקליפרס.

ב-17 בפברואר 2011, אחרי שלקח הפסקה מכדורסל כדי להחלים לגמרי מפציעתו, חתם שייר בריו גראנדה ואלי וייפרס מה-ליגת הפיתוח של ה-NBA. הקבוצה הזו היא תחת החסות של יוסטון רוקטס. הוא חתם בה כשנותרו לעונה 16 משחקים בלבד. הוא דחה כמה הצעות מקבוצות מעבר לים ומכמה קבוצות אחרות מליגת הפיתוח. ב-14 במרץ הוא קלע 21 נקודות והוסיף 7 אסיסטים, שיאי קריירה בליגת הפיתוח. בלילה לאחר מכן הוא שבר את השיאים של עצמו כשקלע 24 נקודות והוסיף 8 אסיסטים. ארבעה לילות מאוחר יותר הוא שבר את שיא הנקודות שלו בשלישית, כשקלע 27.

ב-15 ביוני 2011 פורסם ששייר קרוב שוב לחתימה במכבי תל אביב. בנוסף גורם בקבוצה אמר עליו: "שייר הוא שחקן זריז שמתאים למכבי בזכות הרמה הגבוהה שהוא משחק ואינטיליגנציית המשחק שלו. כבר בעבר חשבנו עליו... אין ספק שהעובדה שהוא יהודי, מצויינת והוא יוכל לשחק כישראלי בליגה שלנו". ב-18 ביוני פורסם ששייר חתם לשנתיים במכבי. בנוסף בחוזה כלול סעיף יציאה לליגת ה-NBA. מאמן מכבי, דייוויד בלאט, אמר עליו: "ג'ון הוא שחקן מאוד מוכשר, חכם, בעל אופי קבוצתי, עם יכולת להתעלות ברגעים הגדולים, ווינר אמיתי שלמרות גילו הצעיר הוכיח זאת בכל מקום שהיה בו... ג'ון הוא יהודי שמגיע לישראל והלוואי שיישאר כאן איתנו שנים רבות". ב-30 באוגוסט הפך שייר לאזרח מדינת ישראל באופן רשמי כשקיבל דרכון ישראלי.

המשחק הרשמי הראשון של שייר במדי מכבי היה במסגרת הליגה האדריאטית. במשחק זה קבוצתו שיחקה נגד נובו מסטו הסלובנית. שייר נכנס למשחק לראשונה לקראת סיום הרבע השלישי, וקלע פעמיים מקו העונשין (מתוך שתי הזריקות שזרק). אלו היו הנקודות היחידות שלו במשחק כולו. במשחק הבכורה שלו במסגרת גביע ווינר קלע שייר 13 נקודות, במשחק בו הביסה מכבי את ברק נתניה 117 - 66. שייר זכה עם מכבי בגביע הצ'אנס אחרי הניצחון על הפועל חולון. במשחק זה הוא קלע 3 נקודות בלבד. במשחק הבכורה של שייר בליגת העל הוא הביס עם מכבי את הפועל גלבוע גליל 95 - 60. במשחק זה תרם שייר לקבוצתו 7 נקודות. ב-15 בדצמבר 2011 הוא קלע את נקודות הבכורה שלו בליגת היורוליג. שייר שיחק נגד אנאדולו אפס, וקלע שלוש נקודות (משלשה אחת).

בחודש אפריל 2013 פרש מכדורסל פעיל עקב פציעתו בעינו הימנית, ומונה לעוזר המאמן של מייק ששבסקי באוניברסיטת דיוק. בעקבות החלטתו של ששבסקי לסיים את הקריירה שלו, מונה שייר ביוני 2021 למאמנה החדש של נבחרת "השדים הכחולים" של דיוק.

פרופיל כשחקן
------------

על שייר נאמר שהוא "וינר" באופיו, וגם כשהוא לא יצליח לקלוע הוא יוכל לעזור לקבוצתו לנצח בדרכים אחרות. לשייר יש רמת IQ גבוהה בכדורסל. בנוסף, הוא אוהב לנהל את המשחק ולהחזיק בכדור, אף על פי שלפעמים לא כרכז. ידוע כשחקן לא בעייתי, ניתן לאימון ומסתדר עם המאמן. יותר טוב בעמדת הקלע מאשר בעמדת הרכז. זורק ללא מאמץ ובאחוזים טובים מאחורי קשת השלוש. מוסר מעל לממוצע, זורק עונשין מצוין, לא מאבד הרבה כדורים וזז על המגרש בצורה טובה ללא הכדור. לשייר יש גם חולשות כמו; קושי בהגנה על רכזים מהירים וקלעים חזקים, חלש בצורה פיזית, לא מספיק אתלטי ומתקשה לסיים צעד וחצי. שייר הושווה מספר פעמים ל"פיסטול" פיט מרוויץ', שנכנס להיכל התהילה של הכדורסל.

חייו האישיים
------------

שייר הוא בנם של לורי וג'ים. אביו, ג'ים, הוא בעל החברה תעשיות MCS. שייר הוא בן הזקונים במשפחתו, ויש לו שתי אחיות; ברוק וג'ן. שייר הוא יהודי, ושומר מסורת. נהנה לשחק משחקי וידאו ופוטבול. הספורטאי המועדף על ידיו הוא דוויין וייד. שייר הוא מייסד "קרן ג'ון שייר", שהוקמה באפריל 2010. הקרן מקדישה את זמנה כדי לעודד ולפתח את יכולות המנהיגות, המסירות, ההתמדה בקרב הנוער בכל מקום ונתינה לקהילות נזקקות. אירוע הפתיחה של הקרן התקיים ב-1 במאי 2010, ובו נתרמו 2000 דולר.

סטטיסטיקה
---------

### אוניברסיטת דיוק

| עונה | קבוצה | משחקים | נקודות | ריבאונדים | אסיסטים | אחוזים מהשדה | אחוזים מהקו | אחוזים משלוש |
| --- | --- | --- | --- | --- | --- | --- | --- | --- |
| 2006/2007 | דיוק | 33 | 12.2 | 3.3 | 1.8 | 39.8 | 84.6 | 36.3 |
| 2007/2008 | דיוק | 34 | 11.7 | **3.9** | 2.4 | **44.4** | **88.9** | **38.8** |
| 2008/2009 | דיוק | 37 | 14.9 | 3.6 | 2.8 | 39.7 | 83.6 | 38.5 |
| 2009/2010 | דיוק | **40** | **18.2** | 3.6 | **4.9** | 39.9 | 87.8 | 38.3 |

### NBDL‏

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2010/2011 | וייפרס | 16 | 11 | 33.9 | 43.9 | 34.0 | 68.2 | 3.9 | 4.1 | 1.2 | .4 | 13.8 |
|
|
| **קריירה** |  | **16** | **11** | **33.9** | **.439** | **.340** | **.682** | **3.9** | **4.1** | **1.2** | **.4** | **13.8** |

פרסים
-----

|  |  |
| --- | --- |
| **תיכון*** 3 פעמים חמישיית האול-סטייט באילינוי
* 2 פעמים שחקן השנה של Gatorade‏
* 2 פעמים שחקן השנה של "אילינוי הופס"
* מר אילינוי בכדורסל ב-2006
* שחקן השנה לפי "אילינוי פרפ בולס-איי" ב-2006
* שחקן השנה לפי "שיקגו סאן-טיימס" ב-2006
* השתתפות במשחק מקדונלד'ס אול-אמריקן (היהודי אמריקני הראשון הנבחר לכך)
* מייקל ג'ורדן אול אמריקן ב-2006
* אול אמריקן לפי מגזין "Parade"‏
* בקבוצה האולימפית הצעירה של ארצות הברית ב-2006
* חמישיית העשור (2000–2009) באילינוי לפי ESPN‏
* נבחר לנבחרת המאה של אילינוי
 | **מכללה*** 4 פעמים שחקן השבוע באזור ה-ACC‏
* 3 פעמים רוקי השבוע באזור ה-ACC‏
* 2 פעמים בחמישיית ה-ACC‏
* חמישיית שחקני השנה הראשונה ב-ACC ב-2007
* MVP של טורניר ה-ACC ב-2009
* פרס ג'ון וודן אול-אמריקן בעונת 2009/2010
 |

היכל התהילה
-----------

שייר הוא יהודי, וב-2006 הוא נבחר להיכל התהילה של הספורט היהודי.

קישורים חיצוניים
----------------

ויקישיתוף מדיה וקבצים בנושא **ג'ון שייר** בוויקישיתוף
* אתר האינטרנט הרשמי של ג'ון שייר
* ג'ון שייר, ברשת החברתית אקס (טוויטר)

* פרופיל, באתר Sports-Reference

* פרופיל, באתר eurobasket

* פרופיל, באתר ליגת העל הספרדית בכדורסל (בספרדית)
* דף הטוויטר של שייר
* הפרופיל של שייר באתר אוניברסיטת דיוק
* הפרופיל של שייר באתר ESPN
* 100 אגדות באתר איגוד התיכונים באילינוי
* פרופיל באתר ספורט יהודי
* סטטיסטיקות מליגת הקיץ
* שי לוי, ‏שאייר: ששבסקי עודד אותי לשחק במכבי תל אביב, באתר ONE‏, 1 ביולי 2011
* דותן מלאך, ‏חוזר לפרקט: שינוי המסלול של מייקל ג'ורדן היהודי, בעיתון מקור ראשון, 18 בינואר 2019

הערות שוליים
------------

1. 1 2  ג'ון דל, FORTUNATE: Scheyer's parents get to go to games, באתר Winston-Salem Journal‏, 6 במרץ 2010
2. 1 2 3  ג'ון מק'קרדי, Q & A with Duke's Jon Scheyer, באתר The Atlanta Jewish Time‏, 6 בינואר 2010
3. ↑  בוב סקמוטו, Soph's super, and he keeps getting better, באתר The Hartford Courant‏, 2 בינואר 2004
4. ↑  לוק ווין, Q&A with Jon Scheyer, באתר ספורטס אילוסטרייטד, 11 באוגוסט 2009
5. ↑  ט'ייר אוואנס, A Quiet and Steady Hand at the Controls for Duke, באתר THE NEW YORK TIMES‏, 30 במרץ 2010
6. 1 2  ג'ף מזידלו, 2005 POY: Jon Scheyer, באתר The News-Gazette‏, 4 באפריל 2009
7. 1 2  בוב סקמוטו, First Team, באתר Chicago Tribune‏, 24 במרץ 2006
8. ↑  שאנון ראיין, Chicago school of basketball well-represented in NCAA tournament, באתר Chicago Tribune‏, 17 במרץ 2010
9. ↑  ג'ייסון קינג, The fun has just begun for Duke’s Scheyer, באתר yahoo.com‏, 2 באפריל 2010
10. ↑  Jon Scheyer, באתר Highschoolelite
11. 1 2 3 4 5  Jon Scheyer, באתר GoDuke.com
12. 1 2  Prep Insider, באתר Chicago Sun-Times‏, 10 במרץ 2006
13. 1 2  דן פטריק, Scheyer admits he once hated Duke; talks about Purdue, באתר The Dan Patrick Show‏, 23 במרץ 2010
14. ↑  טרי באנון, He's caught off guard, באתר Chicago Tribune‏, 16 בדצמבר 2007
15. ↑  Hurricanes earn breakthrough win over No. 5 Duke 96–95, באתר USA Today‏, 29 בנובמבר 2007
16. ↑  הת'ר דיניק, Life off the bench is a pride-swallowing pill that is not for everyone, באתר ESPN‏, 23 בינואר 2008
17. ↑  Paulus, Henderson & Scheyer Named Captains For 2008-09 Season , באתר GoDuke‏, 12 בספטמבר 2008
18. ↑  דן קוליסון, On Point: Position swap good for Scheyer, באתר Winston-Salem Journal‏, 15 במרץ 2009
19. ↑  אד מילר, Coach K pulls a surprise, and Duke goes on a roll, באתר The Virginian-Pilot‏, 21 במרץ 2009
20. ↑  אל פיט'רסון, Scheyer Looking to Cement His Legacy , באתר GoDuke‏, 12 במרץ 2010
21. ↑  ג'יי בילאס, Scheyer, Wall lead All-America team, באתר ESPN‏, 12 בינואר 2010
22. ↑  דאג גוטילב, Breaking down the major conferences, באתר ESPN‏, 7 בינואר 2010
23. ↑  מייקל פינטו, March Madness 2010: Exclusive Interview With ESPN Analyst Jay Williams, באתר Bleacher Report‏, 9 במרץ 2010
24. 1 2  ג'יימיסון פלמינג, Gordon Hayward's Halfcourt Heave: Reaction to the Shot from Both Teams, באתר
Bleacher Report‏, 6 באפריל 2010
25. ↑  NCAA Champions – Back on Top, באתר Sports Illustrated‏, 12 באפריל 2010
26. 1 2  2010 NBA Draft Prospect Interview: Jon Scheyer, באתר TheRookieWall‏, 3 ביוני 2010
27. ↑  קלי אנדרסון, The Buddy System, באתר Sports Illustrated‏, 22 בנובמבר 2010
28. ↑  דאג גוטילב, Gottlieb on GT's upset of Duke, באתר ESPN‏, 9 בינואר 2010
29. ↑  סקוט פאוורס, Making memories, באתר ESPN Chicago‏, 2 באפריל 2010
30. ↑  דן קאהיל, Is this the end of the line for Jon Scheyer?, באתר Chicago Sun-Times‏, 6 באפריל 2010(הקישור אינו פעיל, 07.11.2011)
31. ↑  שאנון ראיין, Scheyer looking to overcome odds again, באתר Chicago Tribune‏, 23 ביוני 2010
32. ↑  Mock draft: Mavericks to take former Duke star in next month's NBA draft, באתר Dallas Morning News‏, 19 במאי 2010
33. ↑  מייק מקגרו, Mock draft: Take 6, Round 2, באתר Yahoo! Sports‏, 24 ביוני 2010
34. ↑  מאט קמאלסקי, Situational Statistics: This Year’s Shooting Guard Crop, באתר Draft Express‏, 10 ביוני 2010
35. ↑  בראיין סטריקלנד, Former Blue Devils hoping to fulfill NBA dreams, באתר The Herald Sun‏, 25 ביוני 2010
36. ↑  רייצ'ל סטרן, He's still coaching, באתר NewsObserver‏, 29 ביוני 2010
37. 1 2  ריק בהרן, Scheyer still healing from 'freak' eye injury, באתר Cslinsider‏, 10 באוגוסט 2010
38. ↑  Clippers Notebook: Undrafted rookie Scheyer has taken his lumps, באתר Pasadena Star-News‏, 9 במרץ 2010
39. ↑  רועי גלדסטון ועדי הרשליקוביץ, ‏"ג'ון שאייר חכם, ויעזור לנו". דאודל מועמד, באתר ערוץ הספורט, 16 ביוני 2011
40. ↑  רועי גלדסטון, ‏שאייר חתם לשנתיים. פדרמן נפגש עם הלפרין, באתר ערוץ הספורט, 19 ביוני 2011
41. ↑  שרון קביליו, דייוויד בלאט: שאייר שחקן מוכשר וחכם עם לב ענק, באתר ONE‏, 19 ביוני 2011
42. ↑  לירן גבעולי, ג'ון שאייר קיבל אזרחות: צבא? זו נקודה מעניינת, באתר ONE‏, 30 באוגוסט 2011
43. ↑  מערכת ONE, לא נתנה צ'אנס: 66:117 למכבי נגד נתניה ברבע, באתר ONE‏, 10 באוקטובר 2011
44. 1 2 3 4 5 6  Jon Scheyer Player Card, באתר BRIAN'S BIG BOARD
45. 1 2 3  Jon Scheyer Bio, באתר JustDuke
46. 1 2 3  The Jon Scheyer Foundation, באתר הרשמי של ג'ון שייר
47. ↑  Jonathan Scheyer, באתר THE NATIONAL JEWISH
SPORTS HALL OF FAME AND MUSEUM